Անդրեյ Բաստունեց

**Անդրեյ Լեոնիդի Բաստունեց** (), ազգությամբ բելառուս իրավաբան, լրագրող, երաժիշտ, և ազատ խոսքի ակտիվիստ։ Ավարտել է Բելառուսի պետական համալսարանի իրավագիտության ֆակուլտետը։ 2015 թվականից սկսված Բելառուսի լրագրողների ասոցիացիայի նախագահ։

## Կենսագրություն
### Կրթություն և գործունեություն
Բաստունեցն ավարտել է Մինսկի 117 հիմնական դպրոցը։ ԲՊՀ իրավաբանական ֆակուլտետ ընդունվելու նրա առաջին փորձն անհաջող էր, ուստի նա ստիպված էր ժամանակավոր աշխատանք գտնել Մինսկի ավտոմոբիլային գործարանում։ Նա իր արձակուրդն օգտագործել է քննություններին նախապատրաստվելու համար և հաջորդ տարի ընդունվել համալսարան։ Առաջին կիսամյակում զորակոչվելով զինվորական ծառայության՝ երկու տարի ծառայլ է սահմանապահ զորքերում։ Զինծառայությունից հետո նա շարունակել է ուսումը և ավարտել գերազանցությամբ։ 1990-ական թվականներից Բաստունեցն աշխատել է լրագրող. 1997-2000 թվականներին նա «Ֆեմիդա Նովա» թերթի գլխավոր խմբագիրն էր։ 1998 թվականին նրան շնորհվել է «Բելառուսում խաղաղություն հաստատելու համար» միջազգային կոչում։ 2001 թվականին Բաստունեցը դարձավ Բելառուսի լրագրողների ասոցիացիայի իրավաբանական խորհրդատու։ 2008-2011 թվականներին հեղինակել է «Իրավունք ունեմ» հեռուստաշոուն։

Անդրեյ Բաստունեցը գրել և համահեղինակել է բազմաթիվ հետազոտություններ և գրքեր՝ լրագրության, էթիկայի, անվտանգության, լրատվամիջոցների ինքնակառավարման մեխանիզմների վերաբերյալ։

2015 թվականին Բաստունեցը զբաղեցրել է Բելառուսի լրագրողների ասոցիացիայի նախագահի պաշտոնը՝ Ժաննա Լիտվինայից հետո, ով հրաժարական տվել 20 տարի պաշտոնավարելուց հետո։ 2020 թվականի աշնանը նա միացել է Բելառուսի ընդդիմության՝ իշխանափոխության համակարգող խմբին։ Անկախ լրատվամիջոցների վրա աճող ճնշման ֆոնին Բաստունեցին ոստիկանությունը ձերբակալել է, խուզարկվել է նրա բնակարանը և լրագրողների ասոցիացիայի գրասենյակը։

Բաստունեցը վերընտրվել է Բելառուսի լրագրողների ասոցիացիայի նախագահի պաշտոնում 2021 թվականի ապրիլին։

2022 թվականի մայիսի 3-ին Բաստունեցը որպես լրագրողների ասոցիացիայի նախագահ, Ուրուգվայում կայացած արարողության ժամանակ ստացել է ՅՈՒՆԵՍԿՕ-ի Գիլյերմո Կանոյի անվան համաշխարհային մամուլի ազատության մրցանակը։

2023 թվականի մարտի 7-ին Բելառուսի ՊԱԿ-ը Բաստունեցի ղեկավարած ասոցիացիան ծայրահեղական կազմակերպություն է ճանաչել և արգելել է դրա գործունեությունը Բելառուսում՝ հիմք ընդունելով Բելառուսի Հանրապետության «Ծայրահեղականության դեմ պայքարի մասին» թիվ 203-Z օրենքը, թեև կազմակերպությունը դե յուրե լուծարվել է իշխանությունների կողմից 2021 թվականին, սակայն իր ողջ գործունեությունը տեղափոխել է արտասահման։ 2023 թվականի փետրվարի 6-ին Բաստունեցը բողոք-հայց է ներկայացրել ՄԱԿ-ի Մարդու իրավունքների խորհուրդ՝ Բելառուսի լրագրողների ասոցիացիայի հարկադիր լուծարման վերաբերյալ՝ պնդելով, որ Բելառուսական իշխանությունները խախտել են զրպարտանքի մասին օրենքի 22-րդ հոդվածով նախատեսված՝ կազմակերպության ազատության իրավունքը։

## Անձնական կյանք
2013 թվականից Բաստունեցն ամուսնացած է լրագրող և խմբագիր Սաբինա Բրիլոյի հետ, համատեղ ամուսնության արդյունքում մեկ որդի ունեն։

Բաստունեցը գործունեություն է ծավալել նաև երաժշտության և պոեզիայի ասպարեզում։ 1990-ական թվականներին նրա բանաստեղծությունները հրատարակվել են տարբեր պարբերականներում, բելառուսական «Зна́мя ю́ности» թերթն ուներ նրա անձնական հավելվածը։ Նա «СветаТэн» պոետիկ ակումբի անդամ էր։ Բաստունեցը նաև թողարկել է իր երգերի առնվազն երկու ալբոմ։ 2016 թվականին հրատարակել է «Даказанасці руху» բանաստեղծական գիրքը։

## Ծանոթագրություններ

Կատեգորիա:Բելառուս հասարակական գործիչներ
Կատեգորիա:Լրագրողներ այբբենական կարգով